CELEX: 32020R1118
Language: sk
Date: 2020-04-27 00:00:00
Title: Delegované nariadenie Komisie (EÚ) 2020/1118 z 27. apríla 2020, ktorým sa mení nariadenie Európskeho parlamentu a Rady (ES) č. 785/2004 o požiadavkách na poistenie leteckých dopravcov a prevádzkovateľov lietadiel

29.7.2020   
               
               
                  SK
               
               
                  Úradný vestník Európskej únie
               
               
                  L 243/1
               
            
         DELEGOVANÉ NARIADENIE KOMISIE (EÚ) 2020/1118
         z 27. apríla 2020,
         ktorým sa mení nariadenie Európskeho parlamentu a Rady (ES) č. 785/2004 o požiadavkách na poistenie leteckých dopravcov a prevádzkovateľov lietadiel
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 785/2004 z 21. apríla 2004 o požiadavkách na poistenie leteckých dopravcov a prevádzkovateľov lietadiel (1), a najmä na jeho článok 6 ods. 5,
         keďže:
         
                     (1)
                  
                  
                     Rozhodnutím Rady 2001/539/ES (2) Spoločenstvo uzavrelo Dohovor o zjednotení niektorých pravidiel pre medzinárodnú leteckú dopravu dohodnutý v Montreale 28. mája 1999 (Montrealský dohovor), ktorým sa stanovujú pravidlá zodpovednosti v medzinárodnej leteckej doprave osôb, batožiny a nákladu.
                  
               
                     (2)
                  
                  
                     V nariadení (ES) č. 785/2004 sa stanovili minimálne poistné požiadavky, pokiaľ ide o zodpovednosť za cestujúcich, batožinu a náklad, na úrovni zaručujúcej, že leteckí dopravcovia budú primerane poistení, aby pokryli svoju zodpovednosť podľa Montrealského dohovoru.
                  
               
                     (3)
                  
                  
                     Obmedzenia zodpovednosti leteckých dopravcov podľa Montrealského dohovoru nedávno preskúmala Medzinárodná organizácia civilného letectva (ICAO) so zohľadnením inflačného faktora, ktorý zodpovedá akumulovanej miere inflácie od dňa nadobudnutia platnosti Montrealského dohovoru.
                  
               
                     (4)
                  
                  
                     Organizácia ICAO zistila, že inflačný faktor od 30. decembra 2009, dňa nadobudnutia platnosti predchádzajúcich revidovaných obmedzení Montrealského dohovoru, presiahol 10 percent, čo predstavuje hranicu, od ktorej sa spúšťa úprava obmedzení zodpovednosti. Obmedzenia zodpovednosti sa preto zodpovedajúcim spôsobom zrevidovali.
                  
               
                     (5)
                  
                  
                     Minimálne poistné požiadavky, pokiaľ ide o zodpovednosť za cestujúcich, batožinu a náklad, stanovené v nariadení (ES) č. 785/2004 by sa mali včasným spôsobom upraviť podľa zrevidovaných obmedzení zodpovednosti podľa Montrealského dohovoru, ktoré nadobudli platnosť 28. decembra 2019.
                  
               
                     (6)
                  
                  
                     Pokiaľ ide o zodpovednosť za cestujúcich, minimálne poistné požiadavky boli v nariadení (ES) č. 785/2004 stanovené na úrovni výrazne prevyšujúcej zrevidované obmedzenia zodpovednosti podľa Montrealského dohovoru.
                  
               
                     (7)
                  
                  
                     Pokiaľ ide o zodpovednosť za batožinu a náklad, minimálne poistné požiadavky v nariadení (ES) č. 785/2004 by sa mali zvýšiť na úroveň zrevidovaných obmedzení zodpovednosti podľa Montrealského dohovoru.
                  
               
                     (8)
                  
                  
                     Nariadenie (ES) č. 785/2004 by sa preto malo zodpovedajúcim spôsobom zmeniť,
                  
               PRIJALA TOTO NARIADENIE:
         
            Článok 1
            V článku 6 nariadenia (ES) č. 785/2004 sa odseky 2 a 3 nahrádzajú takto:
            
               
                  „2.   Pokiaľ ide o zodpovednosť vo vzťahu k batožine, minimálne poistné krytie je 1 288 SDR na cestujúceho pri obchodných letoch.
               
               
                  3.   Pokiaľ ide o zodpovednosť vo vzťahu k nákladu, minimálne poistné krytie je 22 SDR na kilogram pri obchodných letoch.“
               
            
         
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 27. apríla 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 138, 30.4.2004, s. 1.
         
            (2)  Rozhodnutie Rady z 5. apríla 2001 o uzavretí Európskym spoločenstvom dohovoru o zjednotení niektorých pravidiel pre medzinárodnú leteckú dopravu (Montrealský dohovor) (Ú. v. ES L 194, 18.7.2001, s. 38).